Document ID: 32004R2125

NARIADENIE KOMISIE (ES) č. 2125/2004
zo 14. decembra 2004,
ktorým sa mení a dopĺňa nariadenie (EHS) č. 890/78, ktorým sa stanovujú podrobné pravidlá certifikácie chmeľu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom (1), najmä na jeho článok 2 ods. 5,
keďže:
(1)
Po pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (ďalej len „nové členské štáty“) je potrebné pristúpiť k aktualizácii niektorých ustanovení nariadenia Komisie (EHS) č. 890/78 (2).
(2)
Nariadenie (EHS) č. 890/78 stanovuje označenia v úradných jazykoch Spoločenstva, ktoré musia certifikáty obsahovať. Tieto údaje je potrebné stanoviť v jazykoch nových členských štátov.
(3)
Nariadenie (EHS) č. 890/78 stanovuje lehoty, v ktorých členské štáty oznámia Komisii zoznam produkčných oblastí a regiónov chmeľu, ako aj zoznam certifikačných stredísk. Uvedené lehoty treba stanoviť aj pre nové členské štáty.
(4)
V dôsledku toho je potrebné zmeniť a doplniť nariadenie (EHS) č. 890/78.
(5)
Opatrenia stanovené v tomto nariadení sú v súlade so stanoviskom Riadiaceho výboru pre chmeľ,
PRIJALA TOTO NARIADENIE:
Článok 1
Nariadenie (EHS) č. 890/78 sa mení a dopĺňa takto:
1.
Článok 5 a sa nahrádza takto:
„Článok 5 a
Certifikát uvedený v článku 5 nariadenia (EHS) č. 1784/77 musí obsahovať aspoň jedno z označení uvedených v prílohe II a, ktoré doň zapíše orgán spôsobilý vykonávať certifikáciu.“
2.
K článku 6 ods. 3 sa za druhý pododsek vkladá tento pododsek:
„Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko poskytnú tieto informácie najneskôr do 1. januára 2005.“
3.
K článku 11 sa vkladá tento pododsek:
„Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko poskytnú tieto informácie najneskôr do 1. januára 2005.“
4.
Príloha I tohto nariadenia sa vkladá ako príloha II a.
5.
Príloha III sa mení a dopĺňa v súlade s prílohou II tohto nariadenia.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. decembra 2004

Labels: 16
17
0
3
7
15